Slepá ulička Ivana Valentoviča – hrozia žaloby a miliardové straty

Ivan Valentovič vedie slovenské zdravotníctvo do slepej uličky. Zriadenie jednej zdravotnej poisťovne podstatne zhorší kvalitu starostlivosti pre pacientov, postavenie lekárov a poskytovateľov, ako aj ekonomickú situáciu v celom zdravotníctve. Tvrdí to Združenie zdravotných poisťovní SR (ZZP SR) v reakcii na dnešné rozhodnutie Legislatívnej rady vlády SR, ktorá prerokovala podľa dostupných informácií s výhradami návrh novely zákona o zdravotnom poistení z dielne ministra Valentoviča. 


„Ak odbornosť ustupuje ideológii, vystavuje to celú krajinu vážnym rizikám a následkom. Všetky právne stanoviská, ktoré sme verejnosti prezentovali potvrdzujú, že zdravotné poisťovne budú mať vysokú šancu uspieť, ak zažalujú štát vo veci ochrany svojich ústavných práv a investícií. Minister Valentovič vážne hazarduje s miliardovými škodami. Chceme veriť, že nie všetky strany súčasnej vládnej koalície sú pripravené zobrať na svoje plecia zodpovednosť za zlý stav zdravotníctva, ako aj obrovské straty, ktoré nastanú, ak by bola novela schválená v NR SR“, povedal Igor Dorčák, prezident ZZP SR. 


ZZP SR je presvedčené, že plán ministra Valentoviča zriadiť jednu zdravotnú poisťovňu je tiež v rozpore s presvedčením väčšiny občanov.


„Od začiatku tohto roka boli uskutočnené 4 relevantné prieskumy verejnej mienky. Ani jeden nedopadol v prospech jednej zdravotnej poisťovne. Tak ako Ivan Valentovič nie je schopný predložiť právne analýzy, nevie ani dôveryhodne preukázať, že by jeho návrhy podporovali občania. Raz sme tu mali záplavu listov, z ktorých sa napokon ukázalo 7, teraz sa minister oháňa petíciou, o ktorej nič nevieme“, dodal Igor Dorčák. 

ZZP SR bude pozorne sledovať, aký postoj zaujme k stanovisku svojho poradného orgánu samotná vláda SR. „Očakávame však, že v rozhodnutí vlády sa naplno prejaví ideologická objednávka a nie vecnosť. Napriek tomu budeme naďalej intenzívne pracovať na tom, aby sme odborne argumentovali a pomohli zachovať slobodnú voľbu a súťaž v systéme verejného zdravotného poistenia“, uzavrel Igor Dorčák.
Prehľad reprezentatívnych prieskumov verejnej mienky realizovaných v roku 2007

	Termín
	Agentúra
	Výsledky

	Január 2007
	GfK Slovakia
	· 83% respondentov nesúhlasí s obmedzením slobodnej voľby ZP

	Február 2007
	GfK Slovakia
	· 60% respondentov nesúhlasí s obmedzením slobodnej voľby ZP, z toho 45,5% URČITE NESÚHLASÍ

	Marec 2007
	FOCUS
	· Viac respondentov nesúhlasí (48%) s tým, aby vybrané skupiny obyvateľov boli povinne poistené v štátnej ZP

	Jún 2007
	Polis Slovakia
	· Nadpolovičná väčšina (52,4%) respondentov nesúhlasí, aby všetkým občanom Slovenska poskytovala služby iba jedna ZP, pričom ROZHODNE NIE  povedalo jednej ZP 38% respondentov

